Seun (8) kritiek ná kopskoot | Netwerk24
Deur Werner Beukes 22 November 2019 18:33
’n Agtjarige seun is in ’n kritieke toestand nadat hy hom in KwaDukuza (Stanger), noord van Durban, in vermoedelik ’n fratsongeluk met ’n 9 mm-pistool in die kop geskiet het.
Kol. Thembeka Mbele, polisiewoordvoerder in KwaZulu-Natal, het Vrydag gesê dat die seun nog leef nadat daar aanvanklik berig is dat hy dood is.
Paramedici neem die gewonde seun na ’n lugambulans. Foto: IPSS Medical Rescue
“Die polisie het die verkeerde inligting bekend gemaak. Die seun leef, maar hy is in ’n kritieke toestand,” sê Mbele.
Paramedici by die seun wat homself Donderdagmiddag in KwaDukuza vermoedelik in ’n fratsongeluk in die kop geskiet het. Foto: IPSS Medical Rescue
Volgens Mbele het die voorval Donderdagmiddag gebeur toe die seun na bewering met ’n pistool gespeel het wat aan ’n familielid behoort.
“ ’n Saak van dwarsboming van die gereg word ondersoek omdat die vuurwapen deur iemand van die toneel verwyder is, maar later aan die polisie oorhandig is,” sê Mbele.
Volgens Paul Herbst, woordvoerder van IPSS Medical Rescue, is die seun deur paramedici op die toneel behandel waarna hy met ’n lugambulans na ’n hospitaal geneem is.
“Die 9 mm-pistool behoort glo aan ’n familielid. Dit is onseker hoe die seun dit in die hande gekry het,” sê Herbst.
“Hy het ’n vyf uur lange noodoperasie ondergaan en sy toestand is kritiek maar stabiel.”
Die seun is eers gestabiliseer voordat hy per lugambulans na ’n plaaslike hospitaal geneem is. Foto: IPSS Medical Rescue
Meer oor: Kritieke Toestand | Fratsongeluk